b'\n_START_ARTICLE_\nAtmometer\n_START_PARAGRAPH_\nAtmom\xc3\xa9ter ali evaporim\xc3\xa9ter (gr\xc5\xa1ko atm\xc3\xb3s - para + m\xc3\xa8tron - mera) je fizikalna merilna priprava za merjenje stopnje izhlapevanja z mokre povr\xc5\xa1ine v ozra\xc4\x8dje, oziroma mno\xc5\xbeine izhlapele vode. Izumil ga je \xc5\xa1kotski matematik in fizik sir John Leslie._NEWLINE_Preprosta priprava je lahko sestavljena iz porozne ravne plo\xc5\xa1\xc4\x8de (na primer iz filtrskega papirja), ki lahko \xc4\x8drpa vodo iz preprosto merljivega vira (npr. merilnega valja) preko stenja. Ko s povr\xc5\xa1ine izhlapeva voda, preko u\xc4\x8dinka kapilarnosti skozi stenj \xc4\x8drpa vedno ve\xc4\x8d vode zaradi izgube vode pri izhlapevanju. S periodi\xc4\x8dnim merjenjem koli\xc4\x8dine vode, ki ostaja v valju, se lahko dolo\xc4\x8di mno\xc5\xbeina izhlapele vode. Prek povr\xc5\xa1ine plo\xc5\xa1\xc4\x8de je mo\xc4\x8d dolo\xc4\x8diti tudi stopnjo izhlapevanja na enoto povr\xc5\xa1ine.'